
Către
BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra propunerii legislative privind protecţia infrastructurilor critice şi înfiinţarea Autorităţii Naţionale pentru Protecţia Infrastructurilor Critice, trimisă comisiei pentru examinare pe fond, cu adresa nr.Pl.x.349 din 29 iunie 2009.
PREŞEDINTE,
SULFINA BARBU
Comisia pentru administraţie publică, amenajarea teritoriului şi echilibru ecologic
Telefon: 414-1125, 414-1126; Fax: 314.69.34; e-mail: cp06@cdep.ro

Parlamentul României

Camera Deputaţilor
COMISIA PENTRU ADMINISTRAŢIE PUBLICĂ, 

AMENJAREA TERITORIULUI ŞI CHILIBRU ECOLOGIC

Bucureşti,   17.09.2009
           Nr.    26/548
R A P O R T 
asupra propunerii legislative privind protecţia infrastructurilor critice şi înfiinţarea Autorităţii Naţionale pentru 
Protecţia Infrastructurilor Critice

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x. 349 din 29 iunie 2009, cu dezbaterea pe fond în procedură obişnuită, a propunerii legislative privind protecţia infrastructurilor critice şi înfiinţarea Autorităţii Naţionale pentru Protecţia Infrastructurilor Critice.
La întocmirea prezentului raport Comisia a avut în vedere:

· avizul negativ al Consiliului Legislativ (nr.210/20.03.2009)
· avizul negativ al Comisiei pentru apărare, ordine publică şi siguranţă naţională (nr.32/360/02.09.2009)

· avizul negativ al Comisiei juridice, de disciplină şi imunităţi (nr.31/659/08.09.2009)
· avizul negativ al Comisiei pentru buget, finanţe şi bănci (nr.22/409/09.09.2009)
· punctul de vedere negativ al Guvernului (nr.921/13.04.2009)

Propunerea legislativă are ca obiect de reglementare instituirea cadrului normativ pentru protecţia infrastructurilor critice, precum şi înfiinţarea Autorităţii Naţionale pentru Protecţia Infrastructurilor Critice, organ de specialitate al administraţiei publice centrale în subordinea Guvernului ca parte componentă a Sistemului Naţional de Management al Situaţiilor de Urgenţă.
Comisia propune Plenului Camerei Deputaţilor respingerea propunerii legislative din următoarele considerente: Autoritatea Naţională pentru Protecţia Infrastructurilor Critice este una dintre autorităţile a cărei înfiinţare intră, potrivit art.117 alin.(2) din Constituţia României, republicată, în competenţa exclusivă a Guvernului. Prin urmare, înfiinţarea şi organizarea acesteia poate fi făcută doar printr-un proiect de lege iniţiat de Guvern şi nu printr-o propunere legislativă. În acest sens, dispoziţiile art.117 alin.(2) din Constituţia României, republicată, prevăd că „Guvernul şi ministerele, cu avizul Curţii de Conturi, pot înfiinţa organe de specialitate, în subordinea lor, numai dacă legea le recunoaşte această competenţă.”
Propunerea legislativă încalcă şi prevederile art.138 alin.(5) din Constituţia României, republicată, conform căruia „nici o cheltuială bugetară nu poate fi aprobată fără stabilirea sursei de finanţare”. Astfel, în ceea ce priveşte înfiinţarea Autorităţii Naţionale pentru Protecţia Infrastructurilor Critice, iniţiatorul nu precizează sursele de finanţare necesare aplicării măsurilor propuse.

Propunerea legislativă face parte din categoria legilor organice, conform prevederilor art.76 alin.(1) din Constituţia României, republicată.
La lucrările comisiei au fost prezenţi 25 deputaţi, din totalul de 31 membri ai comisiei.
Propunerea legislativă a fost dezbătută şi avizată în fond în şedinţa comisiei din data de 16 septembrie 2009.

Raportul de respingere al comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 24 iunie 2009.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat.

